b'\n_START_ARTICLE_\nAkrot\xc3\xadrin minolainen kaupunki\n_START_SECTION_\nHistoria\n_START_PARAGRAPH_\nNykyisin Akrot\xc3\xadrina tunnettu paikka asutettiin ensimm\xc3\xa4isen kerran viimeist\xc3\xa4\xc3\xa4n my\xc3\xb6hemm\xc3\xa4ll\xc3\xa4 neoliittisella kaudella 3000-luvulla eaa. Kiinte\xc3\xa4 asutus perustettiin varhaisella pronssikaudella 2000-luvulla eaa. 1900\xe2\x80\x931600-lukujen eaa. v\xc3\xa4lisen\xc3\xa4 aikana kaupunki oli yksi Egeanmeren saarten merkitt\xc3\xa4vimmist\xc3\xa4 kaupunkikeskuksista ja satamista, ja sill\xc3\xa4 on ollut laajat kauppayhteydet muille Egeanmeren saarille, Kreetalle, Manner-Kreikkaan, Kyprokselle, Syyriaan ja Egyptiin._NEWLINE_Kaupungin koko on ollut arvioiden mukaan 30\xc2\xa0000\xe2\x80\x93200\xc2\xa0000 neli\xc3\xb6metri\xc3\xa4. Pohjakaavaltaan kaupunki muistuttaa Kreikan nykyisi\xc3\xa4 vanhempia saaristokyli\xc3\xa4 (ch\xc3\xb3ra). Kaupungissa on ollut lukuisia monikerroksisia sein\xc3\xa4maalauksin koristeltuja asuin- ja muita rakennuksia. Rakennuksissa on ollut muun muassa viem\xc3\xa4r\xc3\xb6inti ja sis\xc3\xa4k\xc3\xa4ym\xc3\xa4l\xc3\xa4t. Kaupunkiin on kuulunut satama._NEWLINE_Kaupunki tuhoutui suuressa Santor\xc3\xadnin tulivuorenpurkauksessa tai jo sit\xc3\xa4 edelt\xc3\xa4neiss\xc3\xa4 maanj\xc3\xa4ristyksiss\xc3\xa4 noin vuonna 1627\xe2\x80\x931600 eaa. ja peittyi tuhkan ja tuliper\xc3\xa4isen kiven alle. Vaikuttaa silt\xc3\xa4, ett\xc3\xa4 kaupungin asukkaat j\xc3\xa4ttiv\xc3\xa4t saaren jo ennen tulivuoren r\xc3\xa4j\xc3\xa4hdyst\xc3\xa4 sit\xc3\xa4 edelt\xc3\xa4neiden toistuvien maanj\xc3\xa4ristysten seurauksena, ja heill\xc3\xa4 oli tuolloin aikaa ottaa irtain omaisuutensa mukaan._NEWLINE_Kaupunki l\xc3\xb6ydettiin vuonna 1967. Alue sijaitsee pieness\xc3\xa4 rotkossa, ja osia rakennuksista tuli esille veden virtauksen seurauksena. Kaupungin l\xc3\xb6yd\xc3\xb6st\xc3\xa4 ja arkeologisista kaivauksista on saanut kunnian professori Spyr\xc3\xaddon Marin\xc3\xa1tos. Marin\xc3\xa1toksen kuoleman j\xc3\xa4lkeen kaivauksia on jatkettu t\xc3\xa4m\xc3\xa4n oppillaan Chr\xc3\xadstos Nto\xc3\xbamaksen johdolla. Kaivauksia suorittaa Ateenan arkeologinen seura, ja ne ovat edelleen kesken. Nykyisin kaupungista on kaivettu esiin noin 10\xc2\xa0000 neli\xc3\xb6metrin kokoinen alue. Satamaa ei ole viel\xc3\xa4 l\xc3\xb6ydetty._NEWLINE_Arkeologinen alue on katettu ter\xc3\xa4ksest\xc3\xa4 ja lasista tehdyll\xc3\xa4 rakennelmalla. Katos romahti onnettomuudessa 23. syyskuuta 2005, ja yksi turisti kuoli ja viisi loukkaantui. Siksi alue oli useita vuosia suljettuna yleis\xc3\xb6lt\xc3\xa4.\n_START_SECTION_\nRakennukset\n_START_PARAGRAPH_\nAkrot\xc3\xadrin merkitt\xc3\xa4vimm\xc3\xa4t tunnetut rakennukset ovat:_NEWLINE_Rakennus Alfa (Sektori Alfa)_NEWLINE_Varastorakennus tai myym\xc3\xa4l\xc3\xa4tila, joka sijaitsee kaivetun alueen pohjoisosassa. Muun muassa pithosten s\xc3\xa4ilytystila. Rakennus oli ensimm\xc3\xa4inen, jossa suoritettiin kaivauksia, ja ensimm\xc3\xa4inen, josta l\xc3\xb6ydettiin freskojen osia. Rakennuksesta on l\xc3\xb6ydetty sein\xc3\xa4maalaus, joka tunnetaan nimell\xc3\xa4 Afrikkalainen._NEWLINE_Rakennus Beta (osa Sektoria Delta)_NEWLINE_Suuri asuinrakennus, joka sijaitsee kaivetun alueen etel\xc3\xa4osassa. Rakennus on todenn\xc3\xa4k\xc3\xb6isesti ollut jonkinlainen yhteisasunto, jossa on asuttu kommuunimaisesti, ei perhekunnittain. Rakennuksesta on l\xc3\xb6ydetty sein\xc3\xa4maalaukset, jotka tunnetaan nimill\xc3\xa4 Antiloopit, Lehm\xc3\xa4t, Nyrkkeilev\xc3\xa4t lapset ja Siniset apinat._NEWLINE_Rakennus Gamma (Sektori Gamma)_NEWLINE_Rakennus, joka sijaitsee kaivetun alueen etel\xc3\xa4osassa rakennus Betan l\xc3\xa4nsipuolella._NEWLINE_Rakennus Delta (Kompleksi Delta, osa Sektoria Delta)_NEWLINE_Suuri asuinrakennus (tai nelj\xc3\xa4n rakennuksen ryhm\xc3\xa4), joka sijaitsee kaivetun alueen keskell\xc3\xa4 rakennus Betan pohjoispuolella. Rakennus on todenn\xc3\xa4k\xc3\xb6isesti ollut rakennus Betan tavoin jonkinlainen yhteisasunto, jossa on asuttu kommuunimaisesti, ei perhekunnittain. Rakennus on vaurioitunut pahoin jokiuoman virtauksen seurauksena. Rakennuksesta on l\xc3\xb6ydetty l\xc3\xa4hes kokonaisena s\xc3\xa4ilynyt sein\xc3\xa4maalaus, joka tunnetaan nimell\xc3\xa4 Kev\xc3\xa4t eli Liljat. Rakennuksesta on l\xc3\xb6ydetty my\xc3\xb6s suuret kivest\xc3\xa4 tehdyt minolaiseen kulttiin liittyneet sarvet, jotka ovat alun perin todenn\xc3\xa4k\xc3\xb6isesti koristaneet rakennuksen kattoa. Lis\xc3\xa4ksi rakennuksesta on l\xc3\xb6ydetty lineaari-A-tauluja._NEWLINE_Ankkuritalo_NEWLINE_Pieni rakennus, joka sijaitsee kaivetun alueen l\xc3\xa4nsilaidalla L\xc3\xa4nsitalon etel\xc3\xa4puolella._NEWLINE_Etel\xc3\xa4rakennus_NEWLINE_Rakennus, joka sijaitsee Xeste 4:n etel\xc3\xa4puolella. Rakennusta ei ole viel\xc3\xa4 kaivettu esiin._NEWLINE_L\xc3\xa4nsitalo_NEWLINE_Rakennus, joka sijaitsee kaivetun alueen l\xc3\xa4nsiosassa. Mahdollisesti keskiluokkainen asuintalo. Toisaalta rakennuksessa on harjoitettu my\xc3\xb6s kaupallista toimintaa. Rakennuksen alimmassa kerroksessa on ty\xc3\xb6pajoja ja varastotiloja. Toisessa kerroksessa on tilat kutomiselle ja lis\xc3\xa4\xc3\xa4 s\xc3\xa4ilytystilaa. Kerroksessa on ollut my\xc3\xb6s kylpyhuone ja k\xc3\xa4ym\xc3\xa4l\xc3\xa4, jotka on kytketty viem\xc3\xa4r\xc3\xb6intiin. Rakennuksesta on l\xc3\xb6ydetty sein\xc3\xa4maalaukset, jotka tunnetaan nimill\xc3\xa4 Joki, Kalastajapoika, Laivakulkue (Miniatyyrifresko) sek\xc3\xa4 Kokous kukkulalla ja haaksirikko._NEWLINE_Naisten talo_NEWLINE_Suuri kaksikerroksinen rakennus, joka sijaitsee kaivetun alueen pohjoisosassa. Er\xc3\xa4s arkkitehtooninen yksityiskohta on rakennuksen keskell\xc3\xa4 oleva valokaivo. Rakennuksesta on l\xc3\xb6ydetty sein\xc3\xa4maalaukset, jotka tunnetaan nimill\xc3\xa4 Naiset ja Papyrus._NEWLINE_Xeste 2_NEWLINE_Rakennus, joka sijaitsee kaivetun alueen it\xc3\xa4laidalla. Rakennusta ei ole viel\xc3\xa4 kaivettu esiin._NEWLINE_Xeste 3_NEWLINE_Suuri rakennus, joka sijaitsee kaivetun alueen lounaiskulmassa sis\xc3\xa4\xc3\xa4nk\xc3\xa4ynnin vasemmalla puolella. Rakennus on yksi toistaiseksi perusteellisimmin tutkituista. Rakennuksessa on ollut ainakin kaksi kerrosta, joissa kummassakin on ollut 14 huonetta. Yhdess\xc3\xa4 huoneessa on ollut allas mahdollisesti rituaalisia puhdistautumisia varten. Rakennus on mahdollisesti liittynyt kulttiin. Rakennuksesta on l\xc3\xb6ydetty sein\xc3\xa4maalaukset, jotka tunnetaan nimill\xc3\xa4 Alaston poika, Palvojat, Potnia Theron, Ruusukkeet ja Sahraminker\xc3\xa4\xc3\xa4j\xc3\xa4t._NEWLINE_Xeste 4_NEWLINE_Suuri kolmikerroksinen rakennus, joka sijaitsee kaivetun alueen kaakkoiskulmassa sis\xc3\xa4\xc3\xa4nk\xc3\xa4ynnin oikealla puolella. Rakennuksen sis\xc3\xa4\xc3\xa4nk\xc3\xa4ynniss\xc3\xa4 on portaikko, jota koristavat sein\xc3\xa4maalaukset kuvaavat luonnollisen kokoisia miehi\xc3\xa4 nousemassa portaita pitkin kulkueena. Rakennus on suurin alueelta t\xc3\xa4h\xc3\xa4n menness\xc3\xa4 esiin kaivetuista. Kokonsa ja koristelunsa perusteella se on todenn\xc3\xa4k\xc3\xb6isesti ollut julkinen rakennus._NEWLINE_Xeste 5_NEWLINE_Rakennus, joka sijaitsee kaivetun alueen it\xc3\xa4laidalla Xeste 2:n pohjoispuolella.'